7 บริษัทประกันภัยเปิดศึกชิงลูกค้าซึ่งหน้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

...วารุณี อินวันนา
เดือนแรกของปีกระต่าย อุณหภูมิการแข่งขันช่วงชิงลูกค้าของบริษัทประกันภัยที่มีเบี้ยรับรวมระดับ 4,0005,000 ล้านบาท รวม 7 บริษัท เดือดกันปุดๆ ตั้งแต่ต้นปี ชนิดที่หายใจรดต้นคอกันอยู่ชนิดที่เผลอไม่ได้ 
บริษัทที่น่าจับตามองที่สุดในปีนี้ บริษัท สินมั่นคงประกันภัย ที่ตั้งเป้าเบี้ยรับรวมปี 2554 เพิ่มขึ้น 15% หรือประมาณ 6,900 ล้านบาท อัดงบทุ่มโฆษณาประชาสัมพันธ์ชื่อของบริษัท แบบประกันภัย และบริการ ผ่านโทรทัศน์ ป้ายโฆษณาขนาดใหญ่ตามจุดต่างๆ ทั่วกรุงเทพฯ ปริมณฑล และหัวเมืองใหญ่ๆ วิทยุ และสื่อสิ่งพิมพ์ต่างๆ 
ขณะเดียวกันก็เปิดช่องทางการขายที่ครอบคลุม ทั้งผ่านตัวแทน ไฟแนนซ์ โทรศัพท์ อินเทอร์เน็ต รวมถึงเครือข่ายสังคมออนไลน์ ผลักดันบริการหลังการขายที่ออกมาแรงด้วยการรับประกันเวลาถึงที่เกิดเหตุ พร้อมกับมีของสมนาคุณให้กับลูกค้าหากไปช้ากว่ากำหนดในทุกสาขาทั่วประเทศ ขณะที่แบบประกันภัยที่ออกมาหลากหลายราคา
ตามมาด้วยบริษัท เมืองไทยประกันภัย และบริษัท ธนชาตประกันภัย ทั้งสองบริษัทนี้มีเป้าหมายยอดขายเบี้ยประกันภัยปี 2554 อย่างไม่เป็นทางการประมาณ 5,000 ล้านบาทเท่ากัน และเป็นคู่แข่งขันที่มีส่วนแบ่งการตลาดอันดับ 5 เป็นเดิมพัน 
ปัจจุบันบริษัท เมืองไทยประกันภัย ที่มีกรรมการผู้จัดการเป็นหญิงคู่นั่งบัญชาการ รั้งตำแหน่งอันดับ 5 อยู่ ต้องรอพิสูจน์ฝีมือการจัดการของหญิงเก่ง 
ด้านบริษัท ธนชาตประกันภัย มีจุดแข็งที่มีฐานลูกค้าสินเชื่อเช่าซื้อของธนาคารธนชาต และขายผ่านสาขาธนาคารเป็นหลัก ฉะนั้นเบี้ยประกันภัยรับรวมจะเติบโตตามสินเชื่อเช่าซื้อของธนาคาร ซึ่งปีนี้เป็นปีแรกที่ธนาคารธนชาต และธนาคารนครหลวงไทยจะควบรวมกิจการกันสำเร็จ ทำให้เครือข่ายครอบคลุมทั่วประเทศ 
รวมทั้งเริ่มเปิดช่องทางการขายผ่านโทรศัพท์เพิ่มขึ้น ลูกค้าของบริษัทประกันภัยอื่นๆ อาจถูกชิงไปได้ซึ่งหน้า ณ เคาน์เตอร์ธนาคารอย่างหลีกเลี่ยงไม่ได้ 
โอกาสที่บริษัทประกันภัยอื่นจะมาช่วงชิงลูกค้าของธนชาตจึงเป็นไปได้ยาก เพราะมีเงื่อนไขให้ต้องผูกพันกับอายุของสินเชื่อพ่วงเข้าไปด้วย 
ขณะที่บริษัท เมืองไทยประกันภัย ยอมออกแรงให้หนักกว่าเดิมเพื่อรักษาตำแหน่งอันดับ 5 ในตลาดประกันภัยไว้ให้ได้ และมีความได้เปรียบเรื่องช่องทางการขายที่หลากหลาย และมีกลุ่มลูกค้าหลากหลายกลุ่ม พร้อมประสบการณ์ที่ยาวนาน หากสามารถเพิ่มยอดขายผ่านทางธนาคารกสิกรไทยได้มากกว่าเดิม และมีพันธมิตรองค์กรเพิ่มขึ้น ก็ยากที่ใครจะชิงตำแหน่งไปได้ 
การทำตลาดปีนี้จึงไม่ใช่เรื่องง่ายแน่นอน
บริษัท แอลเอ็มจีประกันภัย ที่ไร้เครือข่ายธนาคารหนุนหลัง กำลังวางเครือข่ายตัวแทนในตำบลต่างๆ ทั่วประเทศ เพื่อเข้าถึงลูกค้าที่อยู่ตามอำเภอต่างๆ ก่อนคู่แข่งขัน หลังจากวางระบบการบริการสินไหมผ่านระบบออนไลน์ เชื่อมโยงกับคู่ค้าทางธุรกิจครอบคลุม และยังเปิดบริการใหม่ในช่วงสถานการณ์คับขัน เช่น ยกรถฟรีสำหรับเจ้าของรถทุกคนในพื้นที่น้ำท่วม 
งานนี้ดึงลูกค้าคู่แข่งมาได้ซึ่งๆ หน้า โดยที่คู่แข่งไม่รู้ตัว 
เพียงเดือนแรกของปี 2554 ผู้บริหารค่ายนี้ยืนยันว่าตัวเลขยอดขายเกินเป้าหมายประจำเดือนไปเรียบร้อยแล้ว 
ขณะที่บริษัท ประกันคุ้มภัย มีโอกาสที่จะเดินตามหลังบริษัท แอลเอ็มจีประกันภัยหลายก้าว แม้ว่าจะเป็นบริษัทรายแรกที่เริ่มทำงานบนระบบคอมพิวเตอร์ ทั้งด้านการพิจารณารับประกันภัย การจ่ายค่าสินไหมทดแทน และการติดต่อสื่อสารกับคู่ค้าอู่ บริษัทอะไหล่ ร้านกระจก แต่ด้วยความอนุรักษนิยมของผู้ถือหุ้น ทำให้การเคลื่อนไหวอาจจะช้า 
เช่นเดียวกับบริษัท โตเกียวมารีนศรีเมืองประกันภัย หากยังยึดแผน 5 ปีที่ตั้งเป้าหมายจะเติบโตปีละ 45% นั้น หมายความว่าตัวเลขปี 2554 น่าจะออกมาประมาณ 3,700 ล้านบาท แม้จะพยายามที่จะขยายฐานลูกค้ารายย่อยสู่ชาวไทยให้เพิ่มขึ้น แต่ด้วยวัฒนธรรมการทำงานที่เน้นการเติบโตอย่างระมัดระวังสุดๆ ทำให้การเข้าถึงตลาดช้า และยังต้องมีอุปสรรคในการสร้างแบรนด์ใหม่ให้เป็นที่รู้จักมากขึ้น 
โอกาสที่จะเสียตำแหน่งบริษัทที่รั้งส่วนแบ่งการตลาดอันดับ 8 มีสูง 
เพราะขณะนี้ บริษัท อาคเนย์ประกันภัย ได้ประชิดเข้ามายืนหายใจรดต้นคอด้วยเป้าหมายเบี้ยรับรวมที่วางไว้ 3,525 ล้านบาท แถมยังมีความได้เปรียบที่ผู้บริหารระดับสูงมีอำนาจเบ็ดเสร็จในการกำหนดนโยบาย สั่งลุยชิงงานโครงการขนาดใหญ่ของรัฐและเอกชน ยังมีกลุ่มทีซีซีเป็นฐานลูกค้าที่เริ่มหันมาทำประกันกับอาคเนย์มากขึ้น
พลังที่ทำให้ทั้ง 7 บริษัทขับเคลื่อนและแข่งขันกันชิงฐานลูกค้าทุกวิถีทางที่เหนือกว่าคู่แข่ง คือ เงินกองทุนที่สูงกว่าเกณฑ์ที่กฎหมายกำหนดหลายเท่า ทำให้ไร้กังวลจากการที่จะต้องดำรงเงินกองทุนตามประเภทความเสี่ยงซึ่งจะเริ่มในปีนี้ สามารถเดินหน้าล่าความได้เปรียบทางการตลาดได้อย่างเต็มที่
ขณะที่บริษัทอื่นๆ กำลังยุ่งวุ่นวายอยู่กับการจัดระเบียบเงินกองทุนให้เข้าที่เข้าทาง